V. Veteška, podpredseda NR SR: (2004-07-06):
L. Martinčeková, poslankyňa: Ďakujem za slovo. Vážený pán predseda, vážené pani poslankyne, vážení páni poslanci, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vystúpila v prvom čítaní o vládnom návrhu zákona o obchodovaní s emisnými kvótami a o zmene a doplnení niektorých zákonov,  tlač 758, ako spravodajkyňa určená Výborom Národnej  rady Slovenskej republiky pre životné prostredie a ochranu prírody. Problematika návrhu zákona  je prioritou  podľa Partnerstva pre vstup, v ktorom Slovenská republika prevzala záväzok dokončiť zosúlaďovanie legislatívy Európskej únie v oblasti životného prostredia s dôrazom na kvalitu životného prostredia ako celku a kontrolu priemyselného znečisťovania. Návrh zákona je zaradený do plánu legislatívnych úloh vlády Slovenskej republiky na tento rok. Z formálnoprávnej stránky obsahuje všetky náležitosti  uvedené v § 67 a v § 68 zákona Národnej rady Slovenskej republiky  č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako aj náležitosti určené v legislatívnych pravidlách. Z dôvodovej správy vyplýva, že návrh zákona o  obchodovaní s emisnými kvótami  je v súlade s Ústavou Slovenskej  republiky a s ostatnými všeobecne záväznými právnymi normami a zabezpečuje úplnú zlučiteľnosť so Smernicou Európskeho parlamentu a Rady č. 2003/87 Európskych spoločenstiev. Na  zavedenie obchodovania s emisnými kvótami sa predpokladajú  náklady v rámci schváleného rozpočtu kapitoly Ministerstva  životného prostredia Slovenskej republiky. Je možno očakávať  príjmy do štátneho rozpočtu z predaja emisných kvót a z pokút. Prijatie zákona nespôsobí priame dopady na obyvateľov, hospodárenie podnikateľskej sféry a iné právnické osoby. Umožní im zapojenie sa do obchodovania s emisnými kvótami. Predpokladaný návrh zákona nebude mať vplyv na zamestnanosť ani na rozpočty obcí. Zákon bude mať pozitívny dopad na životné prostredie. Jeho prijatie zabezpečí potrebné znižovanie emisií skleníkových  plynov a znečisťujúcich látok tak, aby sa neprekročila úroveň  národných emisných stropov alebo prípustné národné množstvá emisií vyplývajúce  z medzinárodných záväzkov. Vychádzajúc z oprávnení, ktoré pre mňa ako spravodajkyňu výboru vyplývajú, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku Národnej rady Slovenskej republiky na tom, že po rozprave odporučí predmetný návrh zákona prerokovať v druhom čítaní. Súčasne odporúčam  v zmysle § 64 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky v súlade s rozhodnutím predsedu Národnej rady Slovenskej republiky č. 775 z 18. júna 2004 prideliť návrh zákona v druhom čítaní na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre životné prostredie a ochranu prírody. Za gestorský výbor navrhujem v súlade s citovaným  rozhodnutím predsedu Národnej rady Slovenskej republiky Výbor Národnej rady Slovenskej republiky pre životné prostredie a ochranu prírody, pričom odporúčam, aby výbory, ktorým bol návrh zákona pridelený, ho prerokovali do 27. augusta 2004 a gestorský výbor v lehote do 3. septembra 2004. Pán predseda, ďakujem, skončila som. Odporúčam otvoriť rozpravu k návrhu zákona.